Bēgļu kampaņas veidotāji no reklāmas aģentūras "DDB Latvia" neviennozīmīgi vērtēto saukli "Mēs darītu tāpat" izvēlējušies, ņemot vērā interneta aptauju datus par to, ka pietiekami daudz Latvijas iedzīvotāju kara gadījumā bēgtu no Latvijas, pirmdien ziņoja raidījums "LNT Ziņas".

Saturs turpināsies pēc reklāmas Reklāma

Kampaņas rīkotāja ANO bēgļu aģentūra, par spīti Aizsardzības ministrijas (AM) kritikai par kampaņas vadmotīvu, neplāno to pārtraukt. Savukārt Ārlietu ministrija (ĀM), pie kuras vērsās kolēģi no AM, cer rast kompromisu.

"DDB Latvia" speciālists Edgars Lapiņš raidījumam norādīja: ja kāds vēlas kampaņu aizliegt, tas drīzāk pastiprina kampaņas efektu un uzrunā lielāku iedzīvotāju skaitu. "Ir jāatceras, ka Satversmes 100. pants pasaka, ka cenzūra ir aizliegta," piebilda Lapiņš.

Savukārt Zviedrijā bāzētās ANO bēgļu aģentūras Ziemeļeiropas nodaļā skaidro, ka Latvijas AM līdz šim internetā lasāmie argumenti nav bijuši pārliecinoši kampaņas pārtraukšanai.

"Kampaņas turpināsies līdz decembrim, un šobrīd nav nekādu plānu to ne pārtraukt, ne arī kaut kādā veidā pārveidot. Ja mūsu ģimenēm nāktos pieredzēt to, kas notiek Sīrijā, Irākā un Afganistānā, esmu pārliecināts – mēs darītu tāpat. Mēs bēgtu prom no valsts, lai pasargātu ģimenes," komentēja ANO bēgļu aģentūras stratēģiskās komunikācijas padomnieks Zorans Stevanovičs.

ĀM preses sekretārs Raimonds Jansons raidījumam pauda pārliecību, ka Latvijas diplomāti ir spējīgi paskaidrot vēsturisko kontekstu, kas ir pamatā AM bažām un satraukumam, un pauda viedokli, ka izdosies nonākt pie zināma kompromisa.

AM uzsver, ka tai nav nekas pret Latvijas iedzīvotāju iecietības vairošanu pret bēgļiem un kampaņu var turpināt, ja tiek nomainīts sauklis, kas nebūtu tik dezinformējošs un aizvainojošs. ANO bēgļu aģentūra tiek finansēta arī no Latvijas nodokļu maksātāju naudas, bet ministrijas ieskatā sauklis, ka "mēs darītu tāpat", proti, bēgtu militāra konflikta gadījumā, aizskar nacionālās drošības intereses. Trauksmi par ANO kampaņu cēluši karavīri un zemessargi.

"Lozungs mēs arī bēgtu – viņiem nekādā gadījumā nav pieņemams un tas liekas aizvainojošs. Nevienam nav tiesības citas tautas, sabiedrības vārdā izteikt tik skaļu viedokli, ka mēs bēgtu. Šī kampaņa var tikt turpināta, ja nav aizskaroša Latvijas sabiedrībai," komentēja AM parlamentārais sekretārs Andrejs Panteļējevs.

AM vadība iztulkojusi ANO bēgļu atbalsta kampaņas saukli "Mēs darītu tāpat" kā signālu Krievijai. Latvijas aizsardzības spējas tiekot atainotas kā vājas, un krievi varot nākt iekšā karot, jo Latvijas iedzīvotāji tāpat pretī nestāsies, jo būs bailēs devušies bēgļu gaitās.